Diari Oficial de la Generalitat Valenciana


Sumari del DOGV 3470, del 09-04-1999 (1999/3229)

LLEI 2/1999, de 7 d'abril, de la Generalitat Valenciana, de Creació del Col·legi Oficial de Podòlegs de la Comunitat Valenciana.
--------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/1999/04/07/2/dof/vci/html**

### Dades del document

Número de DOGV
:   3470

Data del DOGV
:   09-04-1999

Secció del DOGV
:   I. DISPOSICIONS GENERALS

Número del document
:   1999/3229


Data del document
:   07-04-1999

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * col·legi professional
    * legislació
    * professió paramèdica

LLEI 2/1999, de 7 d'abril, de la Generalitat Valenciana, de Creació del Col·legi Oficial de Podòlegs de la Comunitat Valenciana. [1999/3229]
  
Sia notori i manifest a tots els ciutadans que les Corts Valencianes han aprovat i jo, d'acord amb el que estableixen la Constitució i l'Estatut d'Autonomia, en nom del rei, promulgue la llei següent:
  
PREÀMBUL
  
Pel Decret 727/1962, de 29 de març, es va establir la disciplina de Podologia com a una especialitat dins dels ensenyaments dels ajudants tècnics sanitaris.
  
Posteriorment, pel Reial Decret 649/1988, de 24 de juny, els ensenyaments de Podologia es van estructurar com a estudis de primer cicle de l'educació universitària, i es va establir el caràcter de diplomatura per a aquests estudis, amb la qual cosa aquesta professió va aconseguir un nivell d'independència acadèmica respecte de les altres disciplines afins que no gaudia. D'ençà, la professió de podòleg s'ha instaurat com una branca diferenciada dins de les professions sanitàries.
  
Un gran nombre de professionals que exerceixen aquesta professió al territori de la Comunitat Valenciana, inclosos i incloses a l'Associació Valenciana de Podòlegs, acollits a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, per decisió unànime de l'assemblea general d'aquests, van sol·licitar la creació del Col·legi Oficial de Podòlegs de la Comunitat Valenciana.
  
 Des de la perspectiva de l'interés públic, la creació del Col·legi Professional de Podòlegs de la Comunitat Valenciana, en el qual s'integren els i les professionals que, després d'adquirits els coneixements i la titulació necessaris i suficients, exercisquen aquesta professió, es considera oportuna perquè permetrà dotar a un ample col·lectiu de professionals d'una organització adequada, capaç de vetlar per la defensa dels seus interessos i d'ordenar l'exercici de la professió.
  
La Constitució espanyola, en l'article 149.1.18, reserva a l'estat la competència sobre les bases del règim jurídic de les administracions públiques; i en l'article 36 estableix que la llei regularà las peculiaritats pròpies del règim jurídic dels col·legis professionals. La legislació bàsica estatal en aquesta matèria es troba recollida en la Llei 2/1974, de 13 de febrer, de Col·legis Professionals.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, confereix a la Generalitat Valenciana la competència exclusiva en matèria de col·legis professionals i l'exercici de les professions titulades, sense perjudici del que s'estableix en els articles 36 i 139 de la Constitució. Fent ús d'aquestes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, que en l'article 7 estableix que la creació de col·legis professionals amb àmbit d'actuació a la Comunitat Valenciana es farà mitjançant una llei de la Generalitat Valenciana.
  
Article 1. Creació
  
Es crea el Col·legi Oficial de Podòlegs de la Comunitat Valenciana.
  
Article 2. Personalitat i àmbit territorial
  
El Col·legi Oficial de Podòlegs de la Comunitat Valenciana és una corporació de dret públic, amb personalitat jurídica pròpia i plena capacitat per al compliment dels seus fins.
  
L'àmbit territorial del col·legi que es crea és el de la Comunitat Valenciana.
  
Article 3. Àmbit personal
  
1. Per l'exercici de la professió de podòleg, a l'àmbit territorial de la Comunitat Valenciana, és obligatòria la incorporació prèvia al Col·legi Oficial de Podòlegs de la Comunitat Valenciana, sense perjudici del que s'estableix en l'article 3, apartat 2, de la Llei 2/1974, de 13 de febrer, de Col·legis Professionals, d'acord amb la Llei 7/1997, de 14 d'abril, de Mesures Liberalitzadores en Matèria de Sòl i de Col·legis Professionals.
  
2. La incorporació al Col·legi Oficial de Podòlegs de la Comunitat Valenciana requereix estar en possessió del títol de diplomat o diplomada en Podologia, de conformitat amb el Reial Decret 649/1988, de 24 de juny, i les normes que el despleguen, o bé, en virtut dels drets professionals reconeguts per aquesta normativa, tenir el diploma de podòleg, d'acord amb el Decret 727/1962, de 29 de març.
  
Article 4. Relacions amb l'administració
  
Pel que fa als aspectes institucionals i corporatius, el Col·legi Oficial de Podòlegs de la Comunitat Valenciana es relacionarà amb la Conselleria de Presidència o amb aquella que tinga atribuïdes les competències en matèria de col·legis professionals; en tot allò que afecta la professió, el Col·legi es relacionarà amb la Conselleria de Sanitat o amb aquella que tinga competències en la matèria.
  
DISPOSICIONS TRANSITÒRIES
  
Primera
  
L'Associació Valenciana de Podòlegs designarà una comissió gestora que, en el termini de sis mesos des de l'entrada en vigor d'aquesta llei, aprovarà uns estatuts provisionals del Col·legi Oficial de Podòlegs de la Comunitat Valenciana, en què es regule la convocatòria i el funcionament de l'assemblea col·legial constituent, de què formaran part tots els professionals inscrits en el cens de podòlegs que exerceixen a la Comunitat Valenciana. La convocatòria es publicarà en el Diari Oficial de la Generalitat Valenciana.
  
Segona
  
1. L'assemblea constituent elaborarà i aprovarà els estatuts definitius del Col·legi Oficial de Podòlegs de la Comunitat Valenciana i elegirà les i els membres dels òrgans col·legials de govern.
  
2. L'acta de l'Assemblea Constituent es remetrà a la Conselleria de Presidència o òrgan competent en matèria de col·legis professionals i inclourà la composició dels seus òrgans de govern i els estatuts del Col·legi, perquè en verifique la legalitat i la conseqüent inscripció registral i també la publicació en el Diari Oficial de la Generalitat Valenciana.
  
Tercera
  
Els qui exercisquen l'activitat de podòleg amb titulacions anteriors a la fixada pel Decret 727/1962, de 29 de març, i complisquen els requisits establits en la disposició transitòria segona del Reial Decret 649/1988, de 24 de juny, es podran incorporar al Col·legi en el termini de tres anys, comptadors des de l'entrada en vigor d'aquesta llei, amb l'acreditació prèvia d'haver exercit de forma continuada aquesta activitat durant un període de temps no inferior als cinc anys anteriors a l'entrada en vigor d'aquesta llei.
  
DISPOSICIÓ FINAL
  
Aquesta llei entrarà en vigor el mateix dia de la publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, que observen i facen complir aquesta llei.
  
València, 7 d'abril de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO


Còpia Permalink ELI